Agtjarige skiet baba, kleuter in motel  Argieffoto bloot ter illustrasie. (Foto: Hansie Linde) ŉ Agtjarige seuntjie het ŉ eenjarige dogtertjie per ongeluk doodgeskiet en ŉ tweejarige gewond nadat hy sy pa se vuurwapen in die hande gekry het. Luidens ŉ berig op NBC News het die voorval die afgelope naweek by ŉ motel in Florida in die VSA plaasgevind. Chip Simmons, sheriff van Escambia County, sê die agtjarige se pa het ’n vuurwapen in ŉ pistoolsak in die kas gelaat. Die pa was glo nie by toe sy kind dié vuurwapen opgespoor het nie. Dit is afgevuur toe die seuntjie daarmee gespeel het. Dit is nie duidelik waar die pa ten tyde van die voorval was nie. Simmons sê die pa se vriendin was glo wel by die motel, maar het geslaap. Sy is die ma van die twee jong kinders wat geskiet is. Volgens die polisie het een van die koeëls die eenjarige dogtertjie getref terwyl nog ŉ koeël ŉ tweejarige meisie gewond het. Dié kleuter sal na verwagting van haar beserings herstel. Die pa van die agtjarige is intussen in hegtenis geneem op grond daarvan dat hy ŉ veroordeelde misdadiger is wat in besit van ŉ vuurwapen is. Hy word ook daarvan beskuldig dat hy met bewyse gepeuter en versuim het om ŉ vuurwapen veilig te bewaar. Die man word ook deur ŉ klag van strafbare nalatigheid in die gesig gestaar. NBC News berig daar was verlede jaar 392 onopsetlike skietvoorvalle deur kinders jonger as 18 jaar. Die aktivistiese groep Everytown for Gun Safety, wat verslae oor vuurwapenveiligheid byhou, sê in dié voorvalle is 163 mense dood. Dit is nie duidelik wanneer die man in die hof sal verskyn nie.